บาทเปิด 31.03 บาทต่อดอลลาร์ แข็งค่า
เงินบาทเปิดตลาด 31.03 บาทต่อดอลลาร์ แข็งค่าต่อเนื่องตามภูมิภาค จับตาทิศทางกระแสเงินทุนหลังทองพุ่ง-ประชุมกนง.วันนี้คาดคงดอกเบี้ย
5 ส.ค. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 31.03 บาท/ดอลลาร์ แข็งค่าจากปิดตลาดเมื่อเย็นวานนี้ที่ระดับ 31.09 บาท/ดอลลาร์ เนื่องจากดอลลาร์อ่อนค่าเมื่อเทียบกับสกุลเงินหลัก หลังอัตราผลตอบแทนพันธบัตรรัฐบาลสหรัฐปรับตัวลดลงต่อเนื่อง "บาทแข็งค่าตามตลาดโลก เนื่องจากดอลลาร์อ่อนค่าเมื่อเทียบกับทุกสกุลเงินหลัก หลัง bond yield ปรับตัวลดลงต่อเนื่อง" นักบริหารเงิน กล่าว
นักบริหารเงิน ประเมินกรอบการเคลื่อนไหวของเงินบาทในวันนี้ไว้ระหว่าง 30.95-31.10 บาท/ดอลลาร์ โดยตลาดจับตาดูทิศทางของเงินทุนต่างประเทศหลังราคาทองในตลาดโลกปรับขึ้นทะลุ 2,000 ดอลลาร์/ออนซ์ และผลประชุมคณะกรรมการนโยบายการเงิน (กนง.)ที่คาดว่าจะคงอัตราดอกเบี้ยไว้ที่ 0.50%